ਹਾਕੀ ਦਾ ਮਹਾਂਕੁੰਭ ਭਲਕ ਤੋਂ
ਨਵੀਂ ਦਿੱਲੀ, 26 ਫਰਵਰੀ
ਪਾਕਿਸਤਾਨ ਖਿਲਾਫ ਹਾਕੀ ਵਿਸ਼ਵ ਕੱਪ ਦੇ ਪਹਿਲੇ ਮੈਚ ਨੂੰ ਸਭ ਤੋਂ ਮਹੱਤਵਪੂਰਨ ਦੱਸਦਿਆਂ ਭਾਰਤੀ ਹਾਕੀ ਟੀਮ ਦੇ ਮੁੱਖ ਕੋਚ ਜੋਸ ਬਰਾਸਾ ਨੇ ਕਿਹਾ ਕਿ 28 ਫਰਵਰੀ ਨੂੰ ਹੋਣ ਵਾਲੇ ਇਸ ਮੁਕਾਬਲੇ ਵਿਚ ਜਜ਼ਬਾਤ ‘ਤੇ ਕਾਬੂ ਰੱਖਣਾ ਹੀ ਕਾਮਯਾਬੀ ਦੀ ਕੁੰਜੀ ਹੋਵੇਗੀ। ਵਿਸ਼ਵ ਕੱਪ ਤੋਂ ਪਹਿਲਾਂ ਪੱਤਰਕਾਰਾਂ ਨਾਲ ਗੱਲਬਾਤ ਕਰਦਿਆਂ ਬਰਾਸਾ ਨੇ ਕਿਹਾ ਕਿ ਭਾਰਤੀ ਖਿਡਾਰੀਆਂ ਅਤੇ ਦਰਸ਼ਕਾਂ ਨੂੰ ਉਸ ਦੀ ਇਹੋ ਅਪੀਲ ਹੈ ਕਿ ਇਸ ਮੈਚ ਨੂੰ ਆਮ ਮੈਚ ਦੀ ਤਰ੍ਹਾਂ ਲਿਆ ਜਾਵੇ। ਉਨ੍ਹਾਂ ਕਿਹਾ ਕਿ ਸਾਲਟਾ ਵਿਖੇ ਚੈਂਪੀਅਨਜ਼ ਚੈਲੇਂਜ ਟੂਰਨਾਮੈਂਟ ਦੌਰਾਨ ਉਹ ਅਜਿਹਾ ਕਰਨ ‘ਚ ਫੇਲ੍ਹ ਹੋਏ ਸਨ ਅਤੇ ਟੀਮ ਨੂੰ ਹਾਰ ਦਾ ਸਾਹਮਣਾ ਕਰਨਾ ਪਿਆ ਸੀ। ਬਰਾਸਾ ਨੇ ਇਹ ਗੱਲ ਮੰਨੀ ਕਿ ਟੀਮ ਨੂੰ ਤਿਆਰੀ ਦਾ ਜ਼ਿਆਦਾ ਮੌਕਾ ਨਹੀਂ ਮਿਲਿਆ ਪਰ ਫੇਰ ਵੀ ਟੀਮ ਦਾ ਪਹਿਲਾ ਟੀਚਾ ਸੈਮੀ-ਫਾਈਨਲ ‘ਚ ਜਗ੍ਹਾ ਹਾਸਲ ਕਰਨਾ ਹੈ।  ਕੋਚ ਨੇ ਪੈਨਲਟੀ ਕਾਰਨਰ ਨੂੰ ਟੀਮ ਦਾ ਮੁੱਖ ਹਥਿਆਰ ਦੱਸਦਿਆਂ ਕਿਹਾ ਕਿ ਉਨ੍ਹਾਂ ਕੋਲ ਤਿੰਨ ਡਰੈਗ ਫਲਿੱਕਰ ਹਨ।
 ਹਾਕੀ ਵਿਸ਼ਵ ਕੱਪ ਤੋਂ ਪਹਿਲਾਂ ਇੰਡੀਆ ਗੇਟ ਮੂਹਰੇ ਭਾਰਤੀ ਟੀਮ ਦੇ ਕਪਤਾਨ ਰਾਜਪਾਲ ਸਿੰਘ ਤੇ ਪਾਕਿਸਤਾਨ ਦੇ ਕਪਤਾਨ ਜੀਸ਼ਾਨ ਅਸ਼ਰਫ ਭਾਰਤੀ ਓਲੰਪਿਕ ਸੰਘ ਦੇ ਪ੍ਰਧਾਨ ਸੁਰੇਸ਼ ਕਲਮਾਡੀ ਨਾਲ ਤਸਵੀਰ ਖਿਚਵਾਉਂਦੇ ਹੋਏ। ਇਸ ਦੇ ਨਾਲ ਹੀ ਪਿੱਛੇ ਖੜ੍ਹੇ ਵਿਸ਼ਵ ਕੱਪ ਵਿੱਚ ਹਿੱਸਾ ਲੈ ਰਹੀਆਂ ਦੂਜੀਆਂ ਟੀਮਾਂ ਦੇ ਕਪਤਾਨ ਜੌਗ ਬੁੱਕ (ਕੋਰੀਆ),ਜੈਮੀ ਡਾਇਰ (ਆਸਟੇਰਲੀਆ),ਬੈਰੀ ਮਿਡਲਟਨ (ਇੰਗਲੈਂਡ),ਕੈਨ ਪੀਰੇਰਾ (ਕੈਨੇਡਾ),ਐਮ.ਮੁੱਲਰ (ਜਰਮਨੀ),ਪਾਬਲੋ ਅਮਾਤ (ਸਪੇਨ), ਮੈਟੀਅਸ ਵਿਲਾ (ਅਰਜਨਟੀਨਾ), ਫਿਲੀਪ (ਨਿਊਜ਼ੀਲੈਂਡ),ਆਸਟਿਨ ਸਮਿੱਥ (ਦੱਖਣੀ ਅਫਰੀਕਾ) ਤੇ ਟਿਊਨ ਡੀ. ਨਿਊਜ਼ਰ (ਹਾਲੈਂਡ)  (ਫੋਟੋ:ਮਾਨਸ ਰੰਜਨ ਭੂਈ)
ਫਾਰਵਰਡ ਲਾਈਨ ਤੇ ਡਰੈਗ ਫਲਿੱਕਰ ਹੈ ਸਾਡੀ ਤਾਕਤ: ਰਾਜਪਾਲ
ਭਾਰਤੀ ਕਪਤਾਨ ਰਾਜਪਾਲ ਸਿੰਘ ਨੇ 28 ਫਰਵਰੀ ਤੋਂ ਨੈਸ਼ਨਲ ਸਟੇਡੀਅਮ ਵਿਖੇ ਸ਼ੁਰੂ ਹੋ ਰਹੇ ਹੀਰੋ ਹੌਂਡਾ ਹਾਕੀ ਵਿਸ਼ਵ ਕੱਪ ਵਿਚ ਬਿਹਤਰ ਪ੍ਰਦਰਸ਼ਨ ਦਾ ਭਰੋਸਾ ਦਿਵਾਉਂਦਿਆਂ ਕਿਹਾ ਕਿ ਫਾਰਵਰਡ ਲਾਈਨ ਤੇ ਡਰੈਗ ਫਲਿੱਕਰ ਟੀਮ ਦੀ ਵੱਡੀ ਤਾਕਤ ਹੈ। ਵਿਸ਼ਵ ਕੱਪ ਦਾ ਸਭ ਤੋਂ ਵੱਡਾ ਮੈਚ, ਭਾਵ ਪਾਕਿਸਤਾਨ ਦੇ ਨਾਲ ਭਾਰਤ ਦਾ ਮੁਕਾਬਲਾ ਟੂਰਨਾਮੈਂਟ ਦੇ ਪਹਿਲੇ ਹੀ ਦਿਨ ਹੋ ਰਿਹਾ ਹੈ ਅਤੇ ਉਨ੍ਹਾਂ ਦੀ ਪੂਰੀ ਕੋਸ਼ਿਸ਼ ਰਹੇਗੀ ਕਿ ਟੀਮ ਚੰਗਾ ਪ੍ਰਦਰਸ਼ਨ ਕਰਕੇ ਜੇਤੂ ਮੁਹਿੰਮ ਦਾ ਆਗਾਜ਼ ਕਰੇ। ਰਾਜਪਾਲ ਨੇ ਕਿਹਾ ਕਿ ਵਿਸ਼ਵ ਕੱਪ ਲਈ ਟੀਮ ਦੀ ਤਿਆਰੀ ਬਹੁਤ ਚੰਗੀ ਹੈ ਅਤੇ ਅਰਜਨਟੀਨਾ ਤੇ ਹਾਲੈਂਡ ਵਰਗੀਆਂ ਟੀਮਾਂ ਵਿਰੁੱਧ ਅਭਿਆਸ ਮੈਚਾਂ ‘ਚ ਮਿਲੀ ਜਿੱਤ ਨੇ ਹੌਸਲੇ ਵਧਾ ਦਿੱਤੇ ਹਨ।
ਭਾਰਤੀ ਕਪਤਾਨ ਤੋਂ ਜਦੋਂ ਪਾਕਿ ਖਿਡਾਰੀ ਸੋਹੇਲ ਅੱਬਾਸ ਦਾ ਹੱਲ ਪੁੱਛਿਆ ਗਿਆ ਤਾਂ ਉਨ੍ਹਾਂ ਜਵਾਬ ਵਿਚ ਭਾਰਤੀ ਗੋਲਚੀ ਐਂਡਰੀਅਨ ਡਿਸੂਜ਼ਾ ਦਾ ਨਾਮ ਲਿਆ। ਵਿਵਾਦਾਂ ਦੇ ਅਸਰ ਬਾਰੇ ਪੁੱਛੇ ਜਾਣ ‘ਤੇ ਕਪਤਾਨ ਨੇ ਕਿਹਾ ਕਿ ਉਨ੍ਹਾਂ ਨੂੰ ਕੋਈ ਫਰਕ ਨਹੀਂ ਪੈਂਦਾ ਅਤੇ ਟੀਮ ਪੂਰੀ ਤਰ੍ਹਾਂ ਇਕਜੁੱਟ ਹੈ। ਰਾਜਪਾਲ ਅਨੁਸਾਰ ਘਰੇਲੂ ਹਾਲਾਤ ਵੀ ਵੱਡਾ ਹਥਿਆਰ ਸਾਬਤ ਹੋਣਗੇ।

ਹਾਰਨ ‘ਤੇ ਵੀ ਵਾਪਸੀ ਸੰਭਵ: ਜੀਸ਼ਾਨ

ਪਾਕਿਸਤਾਨ ਹਾਕੀ ਟੀਮ ਦੇ ਕਪਤਾਨ ਜੀਸ਼ਾਨ ਅਸ਼ਰਫ ਨੇ ਵਿਸ਼ਵ ਕੱਪ ਵਿਚ ਭਾਰਤ ਖਿਲਾਫ ਪਹਿਲੇ ਮੈਚ ਨੂੰ ਜਿਥੇ ਅਹਿਮ ਦੱਸਿਆ, ਉਥੇ ਨਾਲ ਹੀ ਕਿਹਾ ਕਿ ਇਸ ਮੈਚ ਵਿਚ ਹਾਰ ਦਾ ਮਤਲਬ ਟੀਮ ਲਈ ਸਾਰੇ ਰਾਹ ਬੰਦ ਹੋਣਾ ਨਹੀਂ ਹੋਵੇਗਾ।
ਜੀਸ਼ਾਨ ਨੇ ਕਿਹਾ, ”ਭਾਰਤ ਤੇ ਪਾਕਿਸਤਾਨ ਮੁਕਾਬਲੇ ਵਿਚ ਲੋਕ ਭਾਵਨਾਤਮਕ ਤਰੀਕੇ ਨਾਲ ਕਾਫੀ ਜੁੜੇ ਹੁੰਦੇ ਹਨ। ਸਾਡੇ ਲੋਕ ਕਦੇ ਨਹੀਂ ਚਾਹੁੰਦੇ ਕਿ ਉਹ ਭਾਰਤ ਖਿਲਾਫ ਹਾਰਨ, ਇਸ ਲਈ ਜੇ ਅਸੀਂ ਪਹਿਲਾਂ ਮੈਚ ਜਿੱਤਦੇ ਹਾਂ ਤਾਂ ਸਾਡਾ ਮਨੋਬਲ ਵਧੇਗਾ ਅਤੇ ਟੀਮ ਨੂੰ ਟੀਚੇ ਵੱਲ ਵਧਣਾ ਸੁਖਾਲਾ ਹੋਵੇਗਾ।” ਇਸ ਦੇ ਨਾਲ ਹੀ ਪਾਕਿ ਕਪਤਾਨ ਨੇ ਕਿਹਾ ਕਿ ਹਾਰ ਦੀ ਸੂਰਤ ਵਿਚ ਵੀ ਕੋਈ ਜ਼ਿਆਦਾ ਫਰਕ ਨਹੀਂ ਪਵੇਗਾ ਕਿਉਂਕਿ ਅੱਗੇ ਉਨ੍ਹਾਂ ਚਾਰ ਲੀਗ ਮੈਚ ਹੋਰ ਖੇਡਣੇ ਹਨ।
ਡਰੈਗ ਫਲਿੱਕਰ ਸੋਹੇਲ ਅੱਬਾਸ ‘ਤੇ ਨਿਰਭਰਤਾ ਬਾਰੇ ਪੁੱਛੇ ਸਵਾਲ ਨੂੰ ਰੱਦ ਕਰਦਿਆਂ ਉਨ੍ਹਾਂ ਕਿਹਾ ਕਿ ਟੀਮ ਦੇ ਬਾਕੀ ਖਿਡਾਰੀ ਵੀ ਪੂਰੀ ਤਰ੍ਹਾਂ ਤਿਆਰ ਹਨ। ਜਿੱਤ ਲਈ ਉਹ ਇਕੱਲੇ ਸੋਹੇਲ ‘ਤੇ ਹੀ ਨਿਰਭਰ ਨਹੀਂ, ਬਲਕਿ ਇਕ ਹੋਰ ਡਰੈਗ ਫਲਿੱਕਰ ਮੁਹੰਮਦ ਇਮਰਾਨ ਤੇ ਫਾਰਵਰਡ ਲਾਈਨ ਵੀ ਉਨ੍ਹਾਂ ਦਾ ਮਜ਼ਬੂਤ ਪੱਖ ਹਨ।

ਪ੍ਰਸ਼ਨਃ ਪਾਕਿਸਤਾਨ ਹਾਕੀ ਟੀਮ ਕਪਤਾਨ ਕੌਣ ਹਨ?


ਉੱਤਰਃ ਪਾਕਿਸਤਾਨ ਹਾਕੀ ਟੀਮ ਦੇ ਕਪਤਾਨ ਜੀਸ਼ਾਨ ਅਸ਼ਰਫ ਹਨ।
